ยุรนันท์ ภมรมนตรี

ยุรนันท์ ภมรมนตรี (เกิด 2 มกราคม พ.ศ. 2506) ชื่อเล่น แซม เป็นนักแสดง นายแบบ พิธีกร นักร้อง อดีตผู้สมัครรับเลือกตั้งเป็นสมาชิกสภาผู้แทนราษฎรชาวไทย โดยมีผลงานการแสดงทั้งภาพยนตร์และละครโทรทัศน์ที่โดดเด่น เช่น ภาพยนตร์เรื่อง ปีกมาร (พ.ศ. 2530) แสดงคู่กับ นาถยา แดงบุหงา, ละครเรื่อง สวรรค์เบี่ยง (พ.ศ. 2531 ทางช่อง 7) แสดงคู่กับ มนฤดี ยมาภัย, ละครเรื่อง มายาตวัน (พ.ศ. 2538 ทางช่อง 7) แสดงคู่กับ ชฎาพร รัตนากร เป็นต้น
ประวัติ.
ยุรนันท์ ภมรมนตรี (ชื่อเล่น: แซม) เกิดเมื่อวันที่ 2 มกราคม พ.ศ. 2506 ที่จังหวัดพระนคร (กรุงเทพมหานครในปัจจุบัน) เป็นบุตรชายของ พลโท ประยูร ภมรมนตรี และเรณู ภมรมนตรี มีพี่ชายร่วมสายโลหิตคือ ยอดมนู ภมรมนตรี (ชื่อเล่น: ยอด) 
ยุรนันท์ สมรสกับมาริษา ภมรมนตรี (ชื่อเล่น: มุก) มีบุตรชาย คือ ยุรการ ภมรมนตรี และบุตรสาว คือ ยุรริษา ภมรมนตรี ซึ่งยุรนันท์และมาริษา ได้นำชื่อจริงของทั้งบุตรชายและบุตรสาว มาตั้งเป็นชื่อบริษัทของทั้งสองคนด้วย
การศึกษา.
ยุรนันท์ จบการศึกษาระดับประถมศึกษา และมัธยมศึกษา จากโรงเรียนสาธิตมหาวิทยาลัยศรีนครินทรวิโรฒ ประสานมิตร จบการโฆษณา จากสถาบันเทคโนโลยีราชมงคล วิทยาเขตพณิชยการพระนคร จบปริญญาตรีจากคณะรัฐศาสตร์ มหาวิทยาลัยรามคำแหง จบปริญญาโท จากคณะรัฐศาสตร์ มหาวิทยาลัยธรรมศาสตร์ และศึกษาในระดับปริญญาเอก สาขารัฐประศาสนศาสตร์ ที่มหาวิทยาลัยอีสเทิร์นเอเชีย แต่เพราะมีเหตุการณ์ความไม่สงบทางการเมือง จึงทำให้ต้องหยุดการศึกษาต่อด้านนี้ไป และได้ศึกษาต่อจนจบหลักสูตรวิทยาศาสตรมหาบัณฑิต (Master of Science) สาขาวิชาวิทยาศาสตร์ชะลอวัยและฟื้นฟูสุขภาพ (Program in Anti-Aging and Regenerative Science) มหาวิทยาลัยแม่ฟ้าหลวง
การทำงาน.
การทำงานปัจจุบัน.
ปัจจุบันยุรนันท์ได้มาทำธุรกิจเกี่ยวกับสุขภาพ โดยเป็นคณะกรรมการบริษัทพานาซี เมดิคอล เซ็นเตอร์ จำกัด นอกจากนี้ ยุรนันท์ยังเป็นประธานเจ้าหน้าที่การวิจัย (CCO) ของบริษัท ดิไอคอนกรุ๊ป จำกัด โดยเป็น 1 ใน 3 นักแสดงที่ดำรงตำแหน่งในบริษัทนี้ ร่วมกับ กันต์ กันตถาวร และ มิน - พีชญา วัฒนามนตรี 
คดีความ.
กระทั่งวันที่ 16 ตุลาคม 2567 ยุรนันท์ได้ถูกจับพร้อมกับ กันต์ และพีชญา ในความผิดฐานฉ้อโกงประชาชน และนำเข้าสู่ระบบคอมพิวเตอร์ซึ่งข้อมูลอันเป็นเท็จ
ต่อมาเมื่อวันที่ 8 มกราคม พ.ศ. 2568 อัยการพิจารณาสำนวนคดีพิเศษที่ 119/2567 ได้สั่งฟ้องดิไอคอนกรุ๊ปพร้อมผู้ต้องหาทั้งหมดในฐานความผิดทั้ง 5 ข้อหาข้างต้น ยกเว้น แซม - ยุรนันท์ ภมรมนตรี ผู้ต้องหาที่ 17 และ มิน - พีชญา วัฒนามนตรี ผู้ต้องหาที่ 18 ที่อัยการสั่งไม่ฟ้อง เนื่องจากทั้งคู่ทำสัญญาเฉพาะรับจ้างเป็นพรีเซนเตอร์ในช่วงปี พ.ศ. 2566 ซึ่งเป็นช่วงหลังจากดิไอคอนกรุ๊ปจดทะเบียนจัดตั้งไปแล้ว 2 ปี ทำให้ศาลมีคำสั่งปล่อยตัวยุรนันท์ออกจากเรือนจำพิเศษกรุงเทพในช่วงค่ำของวันดังกล่าวในทันที
การทำงานด้านการเมือง.
ยุรนันท์ เริ่มเล่นการเมืองด้วยการเข้าสังกัดพรรคไทยรักไทยใน พ.ศ. 2548
ในการเลือกตั้งผู้ว่าราชการกรุงเทพมหานคร พ.ศ. 2552 พรรคเพื่อไทย ได้ส่งยุรนันท์ลงสมัครเลือกตั้งผู้ว่าราชการกรุงเทพมหานคร แต่ไม่ได้รับเลือกตั้ง ได้คะแนนมา 611,669 คะแนน โดยได้พ่ายแพ้ให้กับหม่อมราชวงศ์สุขุมพันธุ์ บริพัตร ที่ได้คะแนนไป 934,602 คะแนน
และยุรนันท์เคยได้รับแต่งตั้งเป็นที่ปรึกษารัฐมนตรีว่าการกระทรวงมหาดไทย (จารุพงศ์ เรืองสุวรรณ) ในปี พ.ศ. 2556ในปี พ.ศ. 2567 นายภัทร ภมรมนตรี หลานชายของเขาได้รับตำแหน่งประจำสำนักนายกรัฐมนตรั
วงการบันเทิง.
ในวงการบันเทิงยุรนันท์ได้มีผลงานมากมายทั้งด้านการแสดง พิธีกร และนักร้อง จนเป็นที่รู้จักในชื่อว่า "แซม ยุรนันท์" ยุรนันท์มีผลงานการแสดงครั้งแรก คือ ภาพยนตร์เรื่อง "กำแพงหัวใจ" ในปี พ.ศ. 2524 โดยรับบทเป็นน้องชายของ จารุณี สุขสวัสดิ์ จากนั้นจึงเริ่มเข้าสู่วงการบันเทิงเต็มตัว มีผลงานทั้งภาพยนตร์ ละครโทรทัศน์ ถ่ายแบบ และร้องเพลง 
ต่อมายุรนันท์ได้เข้ามาเป็นนักแสดงในสังกัดของอัครเศรณี ของ พิศาล อัครเศรณี ในปี พ.ศ. 2528 ได้รับบทพระเอกภาพยนตร์ครั้งแรก ในเรื่อง นางเสือดาว คู่กับ วรรณิศา ศรีวิเชียร ซึ่งเป็นนักแสดงร่วมสังกัด โดยพิศาลมีความตั้งใจหมายมั่นปั้นมือให้ทั้งสองเป็นพระนางคู่ขวัญ 
หลังจากนั้นชื่อของแซม ยุรนันท์ก็โด่งดังขึ้นมาอย่างรวดเร็วขึ้นมาเป็นพระเอกแถวหน้า ยุรนันท์เป็นที่ชื่นชอบของคนดูในยุคนั้น และเป็นที่ต้องการของเหล่าบรรดาผู้สร้างภาพยนตร์เป็นอย่างมาก จนเคยออกมาให้สัมภาษณ์ถึงชีวิตในช่วงแสดงภาพยนตร์ที่เคยต้องวิ่งรอกถ่ายทำถึง 3 เรื่องในวันเดียว
ในปี พ.ศ. 2529 หลังจากที่ ไม่สิ้นไร้ไฟสวาท ออกฉาย ทำให้เกิดกระแสคู่ขวัญระหว่าง ยุรนันท์ กับ นาถยา แดงบุหงา จนทำให้ทั้งสองมีผลงานภาพยนตร์ที่ได้แสดงคู่กันตามมาอีกหลายเรื่อง โดยมักเป็นภาพยนตร์แนวตบจูบชิงรักหักสวาท
แม้จะโด่งดังมีผลงานภาพยนตร์ และผลงานเพลงมากมาย แต่ยุรนันท์ก็รู้สึกเหน็ดเหนื่อยกับการทำงานเป็นอย่างมาก ประกอบกับเป็นช่วงที่ละครโทรทัศน์เฟื่องฟูขึ้นมา จนทำให้มีนักแสดงภาพยนตร์หันมารับงานละครกันหลายคน ในปี พ.ศ. 2531 ยุรนันท์ได้กลับมาแสดงละครอีกครั้ง ในเรื่อง สวรรค์เบี่ยง ทางช่อง 7 คู่กับ มนฤดี ยมาภัย ละครประสบความสำเร็จอย่างสูง ทำให้ชื่อของยุรนันท์โด่งดังติดลมบน มีผลงานกับทางช่อง 7 ติดต่อกันหลายเรื่อง จนถือเป็นพระเอกแถวหน้าของช่อง 7 ในช่วงเวลาหนึ่ง พร้อมทั้งเป็นพิธีกรรายการ 7 สีคอนเสิร์ต ที่มารับช่วงต่อจาก ธงไชย แมคอินไตย์
แซม ยุรนันท์ นับเป็นพระเอกและคนบันเทิงระดับแถวหน้าของวงการบันเทิงไทยที่มากทั้งชื่อเสียงและความสามารถรอบด้าน มีผลงานมากมาย ทั้ง ภาพยนตร์ ละครโทรทัศน์ พิธีกร เพลง ทั้งนี้ด้วยชื่อเสียงและความหล่อเหลา ทำให้มียุคที่แซม ยุรนันท์ ถูกใช้เป็นสัญลักษณ์ที่ผู้คนมักนำมาเปรียบเปรยถึงความหล่อ อีกทั้งยังถูกยกให้เป็นพระเอกที่หล่อที่สุดคนหนึ่งของวงการ 
ตลอดระยะเวลากว่า 20 ปีของการเป็นพระเอก ยุรนันท์ได้มีโอกาสแสดงคู่กับนางเอกในวงการมากมาย ไม่ว่าจะเป็น มยุรา ธนบุตร, อาภาพร กรทิพย์, วรรณิศา ศรีวิเชียร, จินตหรา สุขพัฒน์, นาถยา แดงบุหงา, สินจัย เปล่งพานิช, จารุณี สุขสวัสดิ์, มาช่า วัฒนพานิช, เพ็ญ พิสุทธิ์, จริยา แอนโฟเน่, ธิดา ธีรรัตน์, มนฤดี ยมาภัย, ธนาภรณ์ รัตนเสน, ชไมพร จตุรภุช, สิเรียม ภักดีดำรงฤทธิ์, แสงระวี อัศวรักษ์, ภัสสร บุณยเกียรติ, ปรียานุช ปานประดับ, ลีลาวดี วัชโรบล, สุธิตา เกตานนท์, ปัทมวรรณ เค้ามูลคดี, ชฎาพร รัตนากร, แคทรียา อิงลิช, กุลณัฐ กุลปรียาวัฒน์, วรนุช ภิรมย์ภักดี, รามาวดี สิริสุขะ, เมทินี กิ่งโพยม, กุลสตรี ศิริพงศ์ปรีดา และคัทลียา แมคอินทอช เป็นต้น
ผลงานในวงการบันเทิง.
อัลบั้มเพลงประกอบละคร (ชุดพิเศษ).
ขับร้องโดย แซม ยุรนันท์ ของค่าย Poly Gram